Гом урочы пълан

 5 –æм къласы

Темæ: ***«Рæсугъд у цард, фæлæ цардæй рæсугъддæр æмæ тыхджындæр та у Райгуырæн бæстæ»***

*(Кочысаты Мухарбеджы æмдзæвгæ «Фыдыбæстæ»-мæ гæсгæ).*

 *Ахуыргæнæг-*

 *Мæргъиты Ингæ*

*2022-2023 аз.*

Темæ: ***«Рæсугъд у цард, фæлæ цардæй рæсугъддæр æмæ тыхджындæр та у Райгуырæн бæстæ»*** *(Кочысаты Мухарбеджы æмдзæвгæ «Фыдыбæстæ»-мæ гæсгæ)*

**Нысантæ:**

1. Базонгæ кæнын цыбырæй Кочысаты Мухарбеджы цардæрфыстимæ.

2. Равзарын æмдзæвгæ «Фыдыбæстæ».

3. Ахуыр сæ кæнын литературон нормæтæм гæсгæ раст дзурын æмæ кæсыныл, хи хъуыдытæ уæндондæрæй æргом кæныныл.

4. Сабиты зæрдæты гуырын кæнын уарзондзинад Райгуырæн бæстæмæ, ирон аив дзырдмæ.

***Нырыккон технологитӕ урочы:*** 1.Информацион технологи. 2. Коммуникативон технологи. 3.Критикон хъуыдыкӕнынад рӕзын кӕныны технологи.

**Урочы фæлгонц:** Презентаци фыссæджы тыххæй, видео-æрмæг, æмбисæндтæ, цыбыр сатирикон ныв, проектон куыст «Мæ уарзон горæт Алагир», зарджытæ.

**Техникон фæрæзтæ:** компьютер, интерактивон фæйнæг «**SmartBoard**», (презентаци программæ «**PowerPoint**»-ы, хæслæвæрдтæ «**SmartBoard**»-ы, алы ахуырдзауы раз дæр пультытæ тестытæ кæнынæн программæ «**Блокнот MimioStudio**»-йы).

**Дзырдуатон куыст:**  æдас, цардамонд, æвдадзы хос, сæрвæлтау.

**Универсалон ахуырадон архæйдтытæ урочы:** коммуникативон, миддуне хъæздыг кæнын, регулятивон.

***Эпиграф:***

 *«Бæстæтæ бирæ сты, дуне уæрæх,*

*Цард сæ æнхъæвзы фæрнæй,*

*Фæлæ дæ хуызæн, мæ Райгуырæн зæхх,*

*Ацы стыр дунейы нæй…» (Чеджемты Æ.)*

**Урочы цыд:**

1. **Бацæттæгæнæн рæстæг**.

 **1**. Сывæллæттæ, абон нæм уазæгуаты æрбацыдысты Ирыстон йæ удæй фылдæр чи уарзы æмæ йын лæггад кæны, уыдон - нæ районы ирон æвзаджы ахуыргæнджытæ!

 Уый нæ, фæлæ ма нæм Дзæуджыхъæуæй нæ базивæг кодта нæ республикæйы ирон æвзаджы ахуыргæнджыты зонындзинæдтæ уæлдæргæнæн институты хистæр ахуыргæнджытæй иу – Кцойты Маринæ.

**2. Мотиваци.** Нæ урокмæ ʼрбахуыдтон 8-æм къласы ахуыргæнинæгтæ Къостанты Чермен æмæ Годызты Арсены. Уыдон нын равдисдзысты цыбыр

сатирикон ныв, *«Рагæй дæр иухуызон уыдысты»*, зæгъгæ, Коцойты Арсены карикатурæмæ гæсгæ.

 Уæ хорзæхæй, байхъусут -ма сæм лæмбынæг æмæ зæгъут, цæуыл у сæ ныхас?

- Уæ зæрдæмæ фæцыдысты, æви нæ?

 **Дзуæппытæ.**

 - Саукуыдз æмæ Темболæн (сценкæйы персонажтæ) сæ ныхасы сæр уыди Фыдыбæстæ.

- Раст хъуыды кæнут!

- Куыд уæм кæсы, ацы дыууæ лæджы уарзынц сæ Райгуырæн бæстæ, æви нæ?

(Нæ уарзынц! Уымæн æмæ сæ цæрæнбынæттæ аивтой, æхцайы цæстæй кæсынц цардмæ… Дæ гуыбын хуыздæр кæм дзаг кæнай, уый дын Фыдыбæстæ, зæгъгæ, уый раст нæу! Куыд хъуамæ сыстырзæрдæ уай дæ Райгуырæн бæстæйыл…)

- Сымах дæр афтæ хъуыды кæнут, æви куыд?

**II. Ног æрмæг.**

1. **Ахуыргæнæг.** Уæдæ-ма ахъуыды кæнут, æмæ зæгъут, цæуыл дзурдзыстæм абон нæ урочы? Дзуæппытæ. (Фыдыбæстæйыл)

 Раст загътат, мӕ къонатӕ. Ӕркӕсут - ма ацы дзырдӕн йӕ арӕзтмӕ дӕр.

 (Слайд) **Фыд + бӕстӕ** - Цавӕр дзырдтӕй арӕзт у? (Ома фыд кӕм райгуыры ӕмӕ кӕм цӕры, уый). – Ӕвзаджы ахӕм дзырдтӕ куыд хонӕм? (Вазыгджын дзырдтӕ) - Уырыссаг ӕвзагмӕ ма мын ӕй ратӕлмац кӕнут. (Отечество, Родина)

 Сывæллæттæ, урочы мын раст дзуапп куы дæттат, уæ хæслæвæрдтæ раст куы æххæст кæнат, уæд-иу æй фæбæрæг кæндзынæн фæйнæгыл мæнæ ацы музыкалон дæгъæлтæй, æмæ нæ урочы кæрон фендзыстæм, цымæ нын дзы цавæр мелоди рауайдзæн.

1. Нæ урочы эпиграф-ма бакæсæм *(Чеджемты Æ.æмдзæвгæ «Райгуырæн зæхх»-æй ист ныхæстæ, интерактивон фæйнæгыл)* . Уæ зæрдыл æй бадарут, цымæ йæ хъуыдыимæ урочы кæрон сразы уыдзыстут.

***«Бæстæтæ бирæ сты, дуне уæрæх,***

***Цард сæ æнхъæвзы фæрнæй,***

***Фæлæ дæ хуызæн, мæ Райгуырæн зæхх,***

***Ацы стыр дунейы нæй…»***

 Афтæ хъуыды кодта Мухарбег дæр. Йæ Райгуырæн бæстæ тынг бирæ кæй уарзта, уый равдыста йе мдзæвгæ **«Фыдыбæстæ»**-йы.

 Абон мах дæр нæ урочы базонгæ уыдзыстæм диссаджы зæрдæмæхъаргæ

æмдзæвгæ «Фыдыбæстæ»- имæ. Фысгæ та йæ ныккодта, Ирыстон йæ удæй фылдæр чи уарзта , уыцы курдиатджын зынгхуыст поэт Кочысаты Георгийы фырт Мухарбег.

 Уый райгуырди 1920 азы 1 майы Олгинскæйы. Хъæуы скъолайы 7 къласы бакаст. Уый фæстæ ахуыр кæнын райдыдта Дзæуджыхъæуы педагогон техникумы. Ам хæрз æрыгонæй фæцалх ис æмдзæвгæтæ фыссыныл. Стæй та бацыд Цæгат Ирыстоны паддзахадон педагогон институтмæ. Ахуыр кодта ирон æвзаг æмæ литературæйы хайады. Иттæг хорз кæй ахуыр кодта, уый тыххæй иста Къостайы номыл стипенди.

 Уалынмæ райдыдта Фыдыбæстæйы Стыр хæст. Бæргæ йæм рæсугъд фæндтæ уыд, фæлæ хæст, хæст у…(равдисын слайд поэты ныхæстимæ: «Ацы хæст фесæфта бæстæ…») Йæ фыстæджы Нигермæ та афтæ фыста…(слайд равдисын)

1. Кочысаты Мухарбеджы æз зынгхуыст поэт хуымæтæджы не схуыдтон, уымæн æмæ 1941-æм азы Фыдыбæстæйы Стыр хæст куы райдыдта, уæд барвæндæй ацыд тохы быдырмæ ӕмӕ нал сӕздӕхт. Уыдис афицер. Снайпер.

**Уый фыста:**

 *Кæйдæртау нæ фæлыгъдтæн тохæй,*

*Нæ бамбæхстон пыхсы мæ сæр.*

*Дæ хъахъхъæнæг, сау айнæг хохау,*

*Æрлæууыдтæн фидар æз дæр.*

**4**. Мухарбег хæстмæ йемæ ахаста стыр хæзнайау, Къостайы чиныг «Ирон фæндыр».

 Поэт Дзаболаты Хазби фыста йе ʼмдзæвгæйы Мухарбеджы тыххæй:

 «Куы хæссай зæрдæйы æмбуар

 Къостайы сагъæстæй конд чиныг,

 Уæд нæй тæппуд уæвынæн бар,

 Уæд нæй мæлæтдзаг тохы чиуын»

 **Фæстæдæр Мухарбег йæ мадмæ фыстæджы фæдзæхста йæ ахуыргæнæгмæ**: «*Зинæ, Туаты Оляйы куы фенай, уæд ын мæ номæй салам ратт, зæгъ-иу ын, йæ фæдзæхст ын æххæст кæнын: хорзæх райстон. Уæдæ,зæгъ, уæлахизæй дæр æрыздæхдзынæн рæхджы,- йæ зæрдæ мыл дарæд».*

 **Йæ иннæ ахуыргæнæг** **Нигермæ фыстæджы та уыд ахæм рæнхъытæ:** *«Хæсты цæхæры фадат нæй сфæлдыстадон куыстæн.Фæлæ мын кæд литературæйы хорзæй ницы бантыст,бирæ ныфсытæ мæм уыд, афтæмæй, уæд мæ ам та мæ командиртæ нымайынц хорз хæстоныл. Æрæджы мын лæвæрд æрцыд майдан «За отвагу», бавдыстой мæ ног хорзæхмæ. Иу ныхасæй, кæд мæлон, уæд кадимæ, нæ фæхудинаг кæндзынæн ирон адæмы фырты сæрыстыр ном».*

Фæлæ æрцыд трагикон цау: 1944 азы 17 апрелы Мухарбег фæмард Украинæйы. Йӕ хъӕбатырдзинады тыххӕй йын саккаг кодтой «Сырх стъалыйы орден».

 Фыдыбæстæйы Стыр хæстмæ араст кодтой  ӕрыгон поэттӕ ӕмæ фысджытæ. Уыдонæн сæ кӕстӕртӕ - Елехъоты Мурат ӕмӕ Хайманты Георгийыл цыд ӕвддӕсгай азтæ. Ӕмӕ сӕ ну дӕр нал сӕмбӕлд йӕ хӕдзарыл. Уыцы ӕрыгон поэтты ӕхсӕн уыдыс­ты Кочысаты Мухарбег, Калоты Хазби, Баситы Дзамболат. Сæ  уацмыстӕ сын ахуыр кӕндзыстæм фæстæдæр.

 Нæ фæчъизи кодта ирон дзыллæйы намыс нæдæр тохы быдыры, нæдæр литературæйы.

 Ирон поэзийæн цы диссаджы æмдзæвгæтæ балæвар кодта, уыдон сты адæмæн уарзон.

 Æмдзæвгæ «Фыдыбæстæ» та йæ хæстон лирикæйы хуыздæр уацмыстæй иу, фыст æрцыд 1942-æм азы. Мæнмæ гæсгæ, канд ацы ʼмдзæвгæ куы ныффыстаид Мухарбег, уæддæр йæ ном баззадаид ирон литературæйы.

 **5. Дарддæр бакæсын видео-æрмæгмæ поэты цардæрфысты тыххæй.**

1. **Дзырдуатон куыст** (слайд равдисын)
2. Æмдзæвгæ радзурын зæрдывæрдæй (ахуыргæнæг уал йæхæдæг презентациимæ)
3. **Чиныгимæ куыст**. Кæсынц сабитæ радыгай.

 **Ахуыргæнæджы фарстатæ(фæрстытæ)?**

**-** Æмдзæвгæ уæ зæрдæмæ фæцыдис?

- Дзырд, «Фыдыбæстæ»- мæ ма синонимтæ ʼрхæссут, канд иронау нæ, фæлæ уырыссагау дæр*. (Райгуырæн бæстæ, Райгуырæн зæхх, Райгуырæн къона, Родина, Отчизна…)*

**– Кочысаты Мухарбеджы тыххӕй та цы базыдтат?**  *(- Мухарбег ӕрыгонӕй ацыд хӕстмӕ ӕмӕ нал сӕздӕхт. - Уыдис афицер. - Йӕ хъӕбатырдзинады тыххӕй йын саккаг кодтой «Сырх стъалыйы орден»).*

**– Уӕ чингуытӕ ма байгом кӕнут ӕмӕ ӕркӕсӕм текстмӕ. Мухарбег та куыд хоны йӕ Фыдыбӕстӕ? Ссарут ма уыцы рӕнхъытӕ ӕмдзӕвгӕйы**. (Ныййарӕг зӕхх, мӕ цин, мӕ цардамонд, мӕ зӕхх).

- **Поэтӕн ныййарӕг зӕхх ӕппӕты зынаргъдӕр кӕй у, уыцы рӕнхъытӕ дӕр ма ссарут.**  (*Фӕлӕ уӕддӕр ныййарӕг зӕхх*

 *Дӕуӕн ӕмбал кӕм и!*

 *Дӕуӕй зӕрдӕйӕн адджындӕр,*

 *Зӕгъ – ма мын,чи у чи?)*

- **Ацы ӕмдзӕвгӕ Фыдыбӕстӕимӕ ныхас схонӕн ис?**

**- Уӕдӕ кӕимӕ ныхас кӕны ӕмдзӕвгӕйы Мухарбег?**

**- Дзуапп ын исчи дӕтты?** (Ничи).

- **Адӕймагӕн дзуапп куы ничи фӕдӕтты, ахӕм ныхас куыд схонӕн ис?** (Монолог).

- **Куыд уæм кæсы, кæй уарзта Мухарбег? Ссарут ма сæ тексты***.(Йæ бинонты, йæ мады, йæ ныййарæг зæххы, йæ рæзгæ бонты цард, Фыдыбæстæ)*

- **Æппæты фылдæр та кæй**?(текстимæ куыст) *(ныййарæг зæххы)*

- **Ирыстоны æрдзы рæсугъддзинæдтæ кæм равдыста, уыцы бынæттæ ма бакæсут**.

- **Литературон уацмысы фыссæг æрдзы нывтæ куы равдисы, уæд уый цы фæхонæм?** (Пейзаж)

-**Ахъуыды -ма кæнут, цы нын зæгъынмæ хъавыд поэт, йæ сæйраг хъуыды йын куыд бамбæрстат**?

- **Цавӕр зӕрдӕ бавӕрдта Мухарбег Фыдыбӕстӕйӕн? Куыд басомы кодта?** Ссарут - ма тексты уыцы рӕнхъытӕ дӕр.

- **Йӕ ныхас сӕххӕст кодта Мухарбег**? (О, фӕмард Фыдыбӕстӕйы сӕраппонд).

- **Цы нын зӕгъынмӕ хъавыд ацы ӕмдзӕвгӕйы поэт? Йӕ сӕйраг хъуыды цавӕр у**? (Уарзондзинад Райгуырӕн бӕстӕмӕ).

- Ахӕм адӕймаджы куыд хонӕм? **(Патриот).**

- Абон уын фембӕлыны фадат куы уаид Мухарбегимӕ, уӕд ын цавӕр ныхӕстӕ зӕгъиккат?

- Уырыссаг литературӕйӕ та цавӕр ӕмдзӕвгӕтӕ ахуыр кодтат Райгуырӕн бӕстӕйы тыххӕй?

- Нæ чысыл Райгуырæн бæстæйы та цы хонæм?

1. **Проектон куыст.** Ныр та байхъусæм нæ чысылхабархæсджытæ Сохиты Батырадз æмæ Тедеты Айсанæмæ. Уыдон куыд зæгъынц, афтæмæй абалц кодтой нæ районы библиотекæмæ, æмæ бацæттæ кодтой чысыл проектон куыст «Мæ уарзон горæт Алагир», зæгъгæ.
2. **Хæдзармæ куыст сбæрæг кæнын.** (Æмбисæндтæ, нывæцæн)
3. **Чысыл аулæфт. Интерактивон фæйнæгыл куыст.** Сывæллæттæ, ребустæ уарзут? Уæдæ- ма базонут, цавæр хъæуты нæмттæ æмбæхст ис ацы слайдты? (Бирæгъзæнг, Фыййагдон, Хæтæлдон, Хидыхъус)
4. **Физминуткæ.** Сывæллæттæ, нæ Райгуырæн бæстæ бирæ кæй уарзæм, уый бæлвырд у. Æмæ мæ фæнды, цæмæй нæ физминуткæйы та акафат, мæ райгуырæн хъæу **Ставд-Дуртыл**,ме мхъæуккаг Илурты Риммæ, цы зарæг зары,уымæ.
5. **Къордты куыст.** Дзырдбыд рацыд æрмæгæй.

 - Бузныг! Тынг хорз бацархайдтат!

 **13. Ахуыргæнæг**. (тест пультытимæ) Уæ зонындзинæдтæ рабæрæг уыдзысты тестыты руаджы. Æмæ уын бæрæггæнæнтæ дæр æвæрд æрцæудзæн афтæмæй. Райсæм нæ пультытæ æмæ бакусæм. **Тест.**

1. Кочысаты Мухарбеджы райгуырæн хъæу у:

 а) Ставд-Дуртæ,

 æ) Цыкола,

 **б) Ольгинскæ**.

2. Цы уацмысы кой кæнæм, уый формæ у:

 а) роман,

 **æ)æмдзæвгæ**

 б*)* радзырд.

3. Фыдыбæстæйы Стыр хæст кæд райдыдта:

 а) 1945

 **æ) 1941**

 б) 2022

4. Чи уыдысты не знæгтæ Фыдыбæстæйы Стыр хæсты рæстæг :

 а) Украинæ,

 **æ) немыцаг фашисттæ,**

 б) гуырдзиаг меньшевиктæ

 5. Фыдыбæстæйы Стыр хæст кæцы бон фæцис:

 а) 1 майы

 **æ) 9 майы**

 б) 25 майы

6. Кæм ныгæд æрцыд Мухарбег:

 **а) Украинæйы,**

 æ) Дзæуджыхъæуы

 б) Ольгинскæйы

**14**. Сывӕллӕттӕ, хъыгагӕн, абон дæр та нæ Фыдыбæстæ у хъахъхъæнинаг. Кочысаты Мухарбег Украинæйы фæмард, фашисттæй йæ хъахъхъæдта, афтæмæй. Цæмæй йæ зыдта, абон дæр та дзы хæст кæй цæудзæн …

–Куыд зонут, афтӕмӕй не рыгон фӕсивӕдӕй бирӕтӕ сӕ удтӕ дӕттынц, цӕмӕй знаг нӕ бӕстӕмӕ ма рбабырса, уый тыххæй.

 Уый фæдыл 11-æм къласы ахуыргæнинæг **Кортиаты Алан** ныффыста æмдзæвгæ, æмæ ма йæм байхъусæм.

 Украинæйы хæсты чи бацарæфтыд, уыдонимæ сты не скъолайы рауагъдонтæ, дзæнæтыбадинаг Агънаты Давид, Дудайты Виталий, Дзугкойты Алан, Икъаты Алыксандр, Переверзев Лёва æмæ Тлатты Зауырбег. Рухсаг уæнт…

 **Чи нал ис, уыдоны ном ссарын иу минут æдзæмæй алæугæйæ.**

(Бузныг, хæрзмæ уыл аудæнт)

 - Уӕдӕ цавӕр хатдзӕгмӕ ӕрцӕудзыстӕм? ( Мадæлты фæдзæхст- макуыуал уæд хæст!)

**14. Ахуыргæнæг**. Ныр та мæнæ ракæсут фæйнæгмæ æмæ иу СИНКВЕЙН саразæм иумæ. Куыд æй фæаразæм?

 **Синквейн-**француcаг дзырд, куыд технологи фæзынд Амырычы.

 ***У фондз рæнхъæй фыст æмдзæвгæ****.*

1. Зæгъут -ма мын иу дзырдæй- номдарæй, нæ урочы темæ, цæуыл( кæуыл) дзырдтам абон. **(Фыдыбæстæ)**

**2.** 2 миногоны, темæйы миниуджытæ, æууæлтæ æвдисæг **(зынаргъ, адджын)**

**3.** 3 мивдисæджы-æвдисынц темæимæ баст архайд **(хъазыдтæн, рæзыдтæн, ыссардзынæн )**

**4**. Темæйы сæйраг хъуыдымæ дæхи цæстæнгас æвдисæг иу хъуыдыйад, кæнæ æмбисонд **(Фыдыбæстæ ныййарæг мадау адджын у).**

**5**. Иу дзырд-резюме, темæйы синоним **(Ирыстон).**

**Фыдыбæстæ**

**зынаргъ, адджын**

**хъазыдтæн, рæзыдтæн, ыссардзынæн**

**Фыдыбæстæ ныййарæг мадау адджын у**

**Ирыстон**

 **15. Кæронбæттæн (рефлекси)** Æрмæг куыд бамбæрстой, уый сбæрæг кæнын (экраныл лæвæрд цæуынц ацы фарстатæ)

-Нæ урочы нысан цавæр уыдис?

-Сæххæст æй кодтам?

-Зæгъут уæ хъуыдытæ.

 *Дзуапп дæтгæйæ пайда кæнынц хъуыдыйæдтæй:*

-Урок мæ зæрдæмæ фæцыд, уымæн æмæ…

-Урок мæм цымыдисаг фæкаст, уымæн æмæ…

-Æз уыцы рæстæджы куы фестин, уæд…

-Урок мæ зæрдæмæ нæ фæцыд, уымæн æмæ…

- Цавæрæй уæ уынын фæнды нæ Райгуырæн бæстæйы?(сабитæй алчидæр йæ хъуыдытæ дзуры)

- Тынг раст хъуыды кæнут, Кочысаты Мухарбег дæр уемæ сразы уыдаид!

 Ирон адæмæн сæ туджы ис Райгуырæн бæстæмæ уарзондзинад. Нæ кадджын фыдæлтæй нын баззад ацы миниуæг. Нæ зæрдыл-ма æрлæууын кæнæм Нарты хистæрты ныхæстæ: «Нарт Нарт уæд уыдысты, арв сæ нæрын уæд нæ уæндыди, æмæ мæлын куы зыдтой сæ дзыллæйы, сæ Фыдыбæстæйы сæрыл…»

 **Нæ уарзон газет «Рæстдзинад»-ыл абон, 14- æм мартъийы, сæххæст 100 азы**. Нæ зæрдæ йын зæгъы бирæ цæрæнбон æмæ адæмы хорзæх. Уый фæдыл цы мадзал арæзт æрцыд æрæджы, уымæ бакастæн интернеты æмæ дзы уыд ахæм мысинаг. **Малиты Хасан** редакцийы кусæг уыд. Уый Мæскуыйы куы ахуыр кодта, уæд йæ райгуырæн хъæуæй ахаста иу гыццыл дур, æмæ, дам- иу æй йæ нывæрзæн дардта, зæгъгæ. Уæд æм иу æхсæв йæ фыны æрбацыд дур, æмæ кæуы, **нæхимæ мæ фæнды, зæгъгæ.**

 Дурæн дæр ма райгуырæн бæстæ ис, уарзы йæ, æмæ йæ никæдæм фæнды. Суанг ма Мæскуымæ дæр! Кæд дурæй хъæбæрдæр нæй, **«дурзæрдæ дæ, æви?»,** зæгъгæ, дзырдæн дæр ма кæд баззад, уæддæр йæ зæрдæ фæлмæн у, æвæццæгæн, æмæ йæ сæхимæ, йæ Райгуырæн хъæубæстæм фæнды.

 Мæнæ уырыссаг зарæджы куыд загъдæуы: «*Не нужен мне берег турецкий и Африка мне не нужна»,* афтæ зæгъы, æвæццæгæн, уыцы дур дæр.

 Джыккайты Шамил та афтæ загъта: «*Адæймаг амондджын вæййы йæхи*

 *Фыдыбæстæйы»*

 Æмæ кæм райгуырдыстæм, уыцы зæххæн хъуамæ лæггад кæнæм, нæ бон куыд у, афтæ***. Баллаты В. «Фыстæг мадмæ» зарæг. , Хадыхъаты А., Гæджынаты Р. «Хъæмæ»***

 Кочысаты Мухарбег æххæстæй йæ хæс бафыста. Мах та, сымахимæ нæ сабыр цард хъуамæ хъахъхъæнæм, архайæм, цæмæй нын кæна рæсугъдæй-рæсугъддæр, фидарæй-фидардæр.

 **Æмæ нæм уæд нæ уыдзæн Тембол æмæ Саукуыдзы хуызæттæ!**

 Разы стут мемæ? Цавæр æнкъарæнтимæ ацæудзыстут нæ урокæй?

 (сабитæ дзурынц сæ хъуыдытæ)

 **14. Хатдзæгтæ.**

 Иу хатт- ма эпиграфмӕ раздӕхын. Куыд баст у нӕ урочы темӕ эпиграфы хъуыдыимӕ? *(Сывӕллӕтты дзуаппытӕ)*

 Зæгъут-ма, уæдæ, уæ хорзæхæй, цавæр мелоди рауад нæ музыкалон дæгъæлтæй?

 ( Райгуырæн бæстæ уарзыны мелоди).

 Уæдæ цæмæй бынтондæр уæ зæрдæтæ барухс уой, уый тыххæй байхъусæм Чеджемты Æхсары фыст зарæг «Райгуырæн зæхх»-мæ. Азардзæн æй 7-æм къласы ахуыргæнинаг  **Бæцæзаты Дзерассæ**. Сывæллæттæ æмæ уазæг ахуыргæнджытæн райуарын зарæджы ныхæстæ (слайдыл дæр сты), æмæ иумæ зарынц.

**15. Бæрæггæнæнтæ сæвæрын.**

**16. Хæдзармæ куыст.** Зæрдывæрдæй сахуыр кæнын æмдзæвгæ **«Фыдыбæстæ».**